**Канспект**

**занятку па адукацыйнай галіне “Дзіця і прырода”**

**на тэму “Дапаможам Царыцы Экалогіі”**

**ў рознаўзроставай (4-6г.) групе**

**Выхавальнік**

**дашкольнай адукацыі**

**Захарчук А.І.**

**Праграмны змест:** фарміраваць уяўленні выхаванцаў аб экалагічных праблемах нашай планеты; замацаваць уменне дыферэнцыраваць прадметы па матэрыялу, з якога яны зроблены, уменне сартаваць смецце пры яго зборы; замацаваць уяўленні пра стадыі росту і развіцця дрэва; пашыраць уяўленні пра прычынах забруджвання вады і спосабах яе ачысткі, аб крыніцах забруджвання паветра і спосабах захавання яго чыстым; развіваць мысленне, успрыманне, увагу, маўленне, уменне ўстанаўліваць прасцейшыя ўзаемасувязі; выхоўваць пачуццё адказнасці за стан акаляючай прыроды.

**Матэрыял:** канверт з пісьмом і Кнігай скаргаў; інтэлектуальная карта для састаўлення апавядання пра жывую і нежывую прыроду; для гульні “Сартаванне смецця”: кантэйнеры зялёнага, сіняга і жоўтага колеру, малюнкі з адлюстраваннем смецця з рознага матэрыялу; для гульні “Алгарытм росту” вялікія карткі са стрэлкамі, маленькія кругі з адлюстраваннем стадый росту дрэва; для доследу з вадой: два стаканчыка з бруднай вадой, дзве пустыя шклянкі, дзве варонкі, марля, рачны пясок; кніга Прапаноў.

**Ход занятку:**

Выхаванцы збіраюцца вакол выхавальніка.

В.: - Добры дзень, я вас вітаю,

Да занятку запрашаю.

Хай занятак будзе плённым,

І цікавым, і натхнёным.

Поспехаў я вам жадаю,

Калі што – я паспрыяю.

В: Сёння, калі я прыйшла на работу, мне перадалі вось гэты незвычайны канверт, адрасаваны выхаванцам старэйшай групы, значыць вам. Я вырашыла дачакацца вас, каб разам адкрыць канверт. Вам цікава, што там? Адкрываем?

-У канверце ляжыць пісьмо і нешта яшчэ. Давайце спачатку прачытаем пісьмо.

“Добры дзень, паважаныя дзеці! Я прашу вас аб дапамозе! Чалавек усё болей і болей забруджвае прыроду і акаляючы свет, знішчае жывёл і дрэвы. Я не ведаю, што рабіць! Калі ласка, дапамажыце мне знайсці рашэнне некаторых экалагічных праблем.

Царыца Экалогія”

В.: - Ну што, дзеці, дапаможам Царыцы Экалогіі? Каб дапамагчы знайсці рашэнне праблемы, трэба быць дапытлівым, разумным і, канешне, вельмі любіць прыроду. А вы такія?

В.: -Тады я запрашаю вас прыняць удзел у навуковым савеце ў якасці вучоных – знаўцаў прыроды. Згодны? Дзеці сярэдняй групы будуць у нас малодшымі навуковымі супрацоўнікамі, старэйшыя – старэйшымі навуковымі супрацоўнікамі, а я – нашым кіраўніком. Займайце свае месцы.

Дзеці садзяцца за сталы.

В.: - Зараз давайце паглядзім, што яшчэ прыслала Царыца Экалогія. А прыслала яна нам Кнігу скаргаў. Але перш чым мы адкрыем гэту кнігу і прачытаем скаргі Царыцы Экалогіі, скажыце мне, як вы думаеце, што такое прырода?

Дз.: - Прырода – гэта ўсё што нас акружае: вада, паветра, расліны, насякомыя, птушкі і г.д. Прырода можа быць жывой і нежывой.

В.: - Малайцы! Усё правільна. А зараз нашы старэйшыя навукоўцы больш падрабязна раскажуць пра жывую і нежывую прыроду. А дапаможа нашым выступоўцам наша інтэлектуальная карта. Калі ласка!

Паведамленне выхаванцаў.

Дз.: 1. Свет жывой прыроды – гэта расліны, жывёлы, насякомыя, рыбы, кветкі, людзі. Усе жывыя арганізмы, якія не могуць жыць без паветра, вады, сонца. Жывая прырода – гэта ўсё, што расце, дыхае, сілкуецца, адчувае, расце і мае дзяцей.

2. Нежывая прырода – гэта вада, паветра, зоркі, сонца, камні і інш. Нежывая прырода не расце, не дыхае, не сілкуецца, не адчувае, не расце і не мае дзяцей. Але усе жывыя арганізмы не могуць жыць без нежывой прыроды.

В.: Дзякуй нашым навукоўцам. Вашы паведамленні былі вельмі змястоўнымі і цікавымі. Вось і прыйшоў час адкрыць Кнігу Царыцы і разгледзець яе скаргі. І так, першая скарга адлюстравана ў гэтым малюнку. Як вы думаеце, аб чым гэта скарга?

Дз.: - Людзі сталі выкідваць вельмі многа смецця, тым самым забруджваюць прыроду.

В.: - Правільна. А як вы думаеце, што трэба зрабіць, каб смецця на нашай планеце стала менш?

Дз.: - Трэба збіраць смецце, раздзяляць яго і адпраўляць на пераапрацоўку.

В.: - А што значыць раздзяляць смецце?

Дз.: - Трэба выкідваць паперу да паперы, шкло да шкла, пластык да пластыка, метал да металу і г.д.

В.: - А вы ўмееце сартаваць смецце? Зараз мы гэта праверым. Вось колькі смецця ў нас з вамі і ёсць тры кантэйнера. Што мы будзем выкідваць у зялёны кантэйнер? А ў сіні? А ў жоўты?

Дыдактычная гульня “ Сартаванне смецця”

В.: - Малайцы! Вы правільна справіліся з заданнем. І гэтым самым знайшлі рашэнне першай праблемы: неабходна збіраць і сартаваць смецце.

В.: - Глядзім наступны малюнак-скаргу. Што гэтым малюнкам хацела нам сказаць Царыца Экалогіі?

Дз.:- Людзі вельмі шмат высякаюць лясоў.

В.: - Правільна. А навошта нам увогуле лес і іншыя зялёныя насаджнні?

Дз.: - Лес патрэбен жывёлам, у лесе растуць грыбы і ягады, лес выдзяляе кісларод, якім мы дыхаем.

В.: - Якія вы малайцы! Сапраўдныя вучоныя. Усё ведаеце. І як жа нам дапамагчы прыродзе?

Дз.: - Пасадзіць новыя дрэвы.

В.: - Зараз я вам прапаную пасадзіць свой лес. А для гэтага вам трэба вырасціць дрэвы. Неабходна выкласці алгарытм росту дрэва ад яго насення да дарослага дрэва.

Гульня “Алгарытм росту”

Пасля таго як дзіця выклала алгарытм росту дрэва, яно бярэ выяву дрэва і прыкрапляе яго на фланэлеграф са словамі “Я вырасціў дуб…”

В.: - Паглядзіце, які прыгожы лес у нас атрымаўся. У такім лесе будзе ўтульна і звярам, і птушкам, і раслінам. А мы знайшлі рашэнне яшчэ адной праблемы Царыцы Экалогіі.

В.: -А зараз я вам прапаную трошкі адпачыць у нашым лесе.

Раз, два, тры, чатыры, пяць –

Ясь грыбы ідзе шукаць.

Там, дзе грыб трапляецца,

Нізка нагінаецца.

А грыбоў у лесе многа

Пасля дожджыку грыбнога.

Раз, два, тры, чатыры, пяць…

Назбіраў іх – не падняць.

В.: - Адпачылі, а зараз займайце свае месцы, бо пара шукаць адказ на наступную скаргу Царыцы Экалогіі. Аб чым наступная старонка кнігі? Як вы лічыце?

Дз.: - Што чалавек забруджвае ваду.

В.: - А як людзі забруджваюць ваду? А ці можна піць ваду з рэчкі? А чаму?

Дз.: - Бо ў рэчцы вада брудная. У ёй шмат мікробаў.

В.: - Сапраўды, у вадзе з ракі вельмі шмат мікробаў, якія вельмі небяспечныя для здароўя чалавека. Таму вада, якая цячэ з нашых кранаў праходзіць спецыяльную ачыстку, каб мы маглі смела яе піць. Я зараз вам прапаную правесці дослед і самім ачысціць ваду ад бруда. Мы паспрабуем ачысціць ваду з дапамогай розных фільтраў: марлі і пяску.

Выхаванцы сумесна з дарослым робяць фільтры і ачышчаюць ваду, адзначаючы, што пасля праходжання праз пясок вада чысцейшая, чым тая, якая прашла праз марлю.

В.: - Ачысціўшы вось гэтую кропельку вады, мы хоць трошкі дапамаглі прыродзе.

Зараз я прапаную малодшым навуковым супрацоўнікам падысці да мяне, а старэйшым самастойна разгледзець апошнюю скаргу Царыцы Экалогіі і вызначыць, што ж гэта за праблема.

- Вы сёння былі малайчынкамі. Прынялі актыўны ўдзел у пасяджэнні нашага навуковага савета. Пошук рашэння якой праблемы вам спадабалася больш за ўсё?

За тое, што вы з’яўляецеся сябрамі прыроды, вам уручаюцца значкі “Юны эколаг”.

А зараз я прапаную вам пайсці да дзяцей і расказаць, як трэба берагчы прыроду. А дапамогуць вам гэтыя малюнкі.

Выхаванцы сярэдняй групы пакідаюць занятак, а выхавальнік звяртаецца да дзяцей старэйшай групы.

В.: - Якая ж скарга Царыцы Экалогіі адлюстравана на апошнім малюнку нашай кнігі? Ад чаго ўзнікае гэта праблема?

Дз.: - Праблема забруджвання паветра. Яна ўзнікае ад таго, што стала многа машын, людзі пабудавалі шмат заводаў і фабрык, якія сваім дымам забруджваюць паветра.

В.: - Як можна вырашыць гэту праблему?

Дз.: - Неабходна ачышчаць дым з труб фільтрамі, ездзіць на веласіпедах і г.д.

В.: - Вось мы і перагарнулі апошнюю старонку Кнігі скаргаў. Мы паспрабавалі знайсці рашэнне некаторых праблем Царыцы Экалогіі. Якімі экалагічнымі правіламі вы будзеце карыстацца ў сваім жыцці і вучыць іншых?

В.: - Выкідваць смецце толькі ў спецыяльныя кантэйнеры, не астаўляць смецце ў лесе, на вадаёмах, сартаваць смецце, дапамагаць дарослым у пасадцы сажанцаў.

В.: - Вы ўсё правільна сказалі. Такім правілам неабходна прытрымлівацца ўсім людзям і тады наша планета стане чыстай і прыгожай.

На гэтым мы і можам закончыць наш навуковы савет і я хачу падзякаваць вас за актыўны ўдзел і ўручыць вам значок “Юны эколаг”.